จ่อแก้กม.เพิ่มอำนาจกองทุนฟื้นฟู
ที่ประชุมโอนหนี้กองทุนฟื้นฟูฯ สรุปเบื้องต้นแก้ กม.เพิ่มอำนาจกองทุนฟื้นฟูฯรีดเงินค่าธรรมเนียมแบงก์จ่ายดอกเบี้ย
30 ธ.ค. 2554

ที่ประชุมโอนหนี้กองทุนฟื้นฟูฯ สรุปเบื้องต้นแก้ กม.เพิ่มอำนาจกองทุนฟื้นฟูฯรีดเงินค่าธรรมเนียมแบงก์จ่ายดอกเบี้ย 
นายธีระชัย ภูวนาถนรานุบาล รมว.คลัง เปิดเผยผลการหารือร่วมกับนายกิตติรัตน์ ณ ระนอง รองนายกรัฐมนตรีและรมว.พาณิชย์, ธนาคารแห่งประเทศไทย(ธปท.),สำนักงานคณะกรรมการเศรษฐกิจและสังคมแห่งชาติ(สศช.)เกี่ยวกับการบริหารจัดการกองทุนเพื่อการฟื้นฟูและพัฒนาระบบสถาบันการเงินที่มีภาระหนี้ในวงเงิน 1.14 ล้านล้านบาทว่า ข้อสรุปเบื้องต้นเห็นว่าแนวทางการแก้ปัญหาดังกล่าวจะไม่มีการโอนหนี้ของกองทุนฟื้นฟูฯ ทั้งหมดไปยัง ธปท.
แต่ทั้งนี้จะใช้วิธีการแก้ไขกฏหมายเพื่อเพิ่มอำนาจให้กองทุนฟื้นฟูฯ ในการดำเนินการรูปแบบต่าง ๆ เช่น เรียกเก็บเงินจากสถาบันการเงินจำนวน 1.5 หมื่นล้านบาท และโอนรายได้จากสถาบันคุ้มครองเงินฝากจำนวน 3 หมื่นล้านบาท เพื่อนำไปจ่ายหนี้ในส่วนที่เป็นภาระดอกเบี้ยของกองทุนฟื้นฟูฯ